Source: https://www.socpoist.sk/2127-menu/55419s?prm2=29248&sword=&insurance_kind=0&target_group=0&life_sit=0&kriterium=all&page=35
Timestamp: 2019-09-16 04:18:35+00:00

Document:
Nárok na materské v prípade nástupu na materskú dovolenku následne po pracovnom voľne bez náhrady mzdy
Som zamestnankyňa. Očakávaný deň pôrodu určený lekárom mám stanovený na 15. novembra. 2009. Od 1. júna 2009 do nástupu na materskú dovolenku budem v zamestnaní čerpať pracovné voľno bez náhrady mzdy. Vznikne mi nárok na materské? Ak áno, z čoho sa mi vypočíta materské?
V zmysle § 30 písm. a) zákona č. 461/2003 Z. z. o sociálnom poistení (ďalej len „zákon“) zamestnankyňa má nárok na materské, ak tento zákon neustanovuje inak, ak splnila podmienky ustanovené na vznik nároku na materské počas trvania nemocenského poistenia alebo po jeho zániku počas trvania nároku na výplatu nemocenskej dávky alebo v ochrannej lehote.
V zmysle § 48 ods. 1 a 2 zákona v znení neskorších predpisov poistenkyňa, ktorá je tehotná alebo ktorá sa stará o narodené dieťa, má nárok na materské, ak v posledných dvoch rokoch pred pôrodom bola nemocensky poistená najmenej 270 dní. Poistenkyni vzniká nárok na materské od začiatku šiesteho týždňa pred očakávaným dňom pôrodu určeným lekárom, najskôr od začiatku ôsmeho týždňa pred týmto dňom, a ak porodila skôr, odo dňa pôrodu, t. zn. nárok na materské by Vám mal vzniknúť dňa 4. októbra 2009 (šesť týždňov pred očakávaným dňom pôrodu určeným lekárom).
V zmysle § 26 ods. 1 písm. a) a ods. 5 zákona v znení neskorších predpisov zamestnankyni sa prerušuje povinné nemocenské poistenie, ak osobitný predpis neustanovuje inak, v období, v ktorom čerpá pracovné voľno bez náhrady mzdy podľa osobitného predpisu. Vznik prerušenia povinného nemocenského poistenia sa posudzuje ako zánik povinného nemocenského poistenia a skončenie prerušenia tohto poistenia sa posudzuje ako vznik tohto poistenia.
Čerpanie pracovného voľna bez náhrady mzdy Vám skončí deň pred nástupom na materskú dovolenku (šesť týždňov pred očakávaným dňom pôrodu určeným lekárom). Dňom nástupu na materskú dovolenku Vám opätovne vznikne povinné nemocenské poistenie zamestnankyne a týmto dňom Vám vznikne aj nárok na materské.
V zmysle § 53 zákona v znení zákona č. 555/2007 Z. z. výška materského je 55 % denného vymeriavacieho základu. Denný vymeriavací základ na určenie výšky nemocenskej dávky je v zmysle § 55 zákona v znení zákona č. 721/2004 Z. z. podiel súčtu vymeriavacích základov, z ktorých poistenec zaplatil poistné na nemocenské poistenie v rozhodujúcom období a počtu dní rozhodujúceho obdobia.
V zmysle § 54 ods. 1 a ods. 5 zákona v znení zákona č. 310/2006 Z. z. rozhodujúce obdobie na zistenie denného vymeriavacieho základu je kalendárny rok predchádzajúci kalendárnemu roku, v ktorom vznikol nárok na materské, t. zn. vo Vašom prípade rok 2008. Pri určení rozhodujúceho obdobia na zistenie denného vymeriavacieho základu sa § 26 ods. 5 nepoužije, t. zn., že na prerušenie povinného nemocenského poistenia sa pri výpočte materského nebude prihliadať.

References: § 30
 § 48
 § 26
 § 53
 § 55
 § 54
 § 26